Et nyt hold højskoleelever er søndag klar til at begynde det, de håber bliver et 24 ugers uafbrudt højskoleophold på Nordjyllands Idrætshøjskole i Brønderslev. - Det er totalt en fest i dag, siger Eva Terp-Hansen, der er forstander på højskolen og som glæder sig til tage imod elever og lærere igen. De blev alle sendt hjem på grund af coronarestriktioner, der trådte i kraft 18. december sidste år. Så for første gang i år vender såvel elever og lærere nu tilbage - med en uges forsinkelse. Højskolerne kan igen åbne, efter der netop søndag er trådt lempelser af restriktionerne i kraft. - Vi kører efter de regler, der er sund fornuft og det, vi alle har lært at leve med de seneste to år, siger Eva Terp-Hansen. Det betyder blandt andet, at der sprittes af, mens det kan være svært at holde afstand på højskolen. Forstanderen håber på, at hun kan byde de 127 elever velkommen til et 24 ugers langt højskoleophold uden hjemsendelser. - Håber vi får lov at blive Blandt de elever, der er kommet tilbage på højskolen, er Mathias Kloster. Han var også højskoleelev sidste efterår, men han er blandt de 28 elever, der har valgt igen at bruge tiden på højskolen. - Det er dejligt at være tilbage, det har jeg set frem til, siden vi blev sendt hjem, fortæller Mathias Kloster, der er klar til at byde nye elever velkommen. Han ærgrer sig over, at det nye højskoleophold begynder med en uges forsinkelse, men når omstændighederne er sådan, så er han bare glad for at være tilbage. - Vi spritter af og holder afstand, men mest til folk udefra - og så bruger vi almindelig sund fornuft, siger han og tilføjer, at der i løbet af hans tidligere tid på højskolen har været et enkelt coronaudbrud, hvor alle elever blev sendt hjem en ugen. - Jeg håber virkelig, vi får lov at være her hele tiden uden nedlukninger, siger Mathias Kloster. Eleverne på Nordjyllands Idrætshøjskole bliver officielt budt velkommen søndag aften med socialt samvær og kaffe og kage.

Opsummering:
Forstander Eva Terp-Hansen fra Nordjyllands Idrætshøjskole kalder søndag en festdag, da 127 elever strømmer ind efter nedlukning.